পথেঘাটে আর নিশ্চিন্তে সুখটান নয়! নতুন আইন লাগু করল সরকার

ওয়েব ডেস্ক: পথেঘাটে, জনবহুল এলাকায় ‘নো স্মোকিং’ (No Smoking) বোর্ড দেওয়া থাকলেও তার নিচে দাঁড়িয়ে নির্দ্বিধায় বিড়ি-সিগারেটে সুখটান (Smoking) দেওয়ার দৃশ্য প্রায়ই চোখে পড়ে। তবে এবার থেকে ধূমপায়ীদের (Smokers) সেই সুখের দিন শেষ হতে চলেছে। কারণ এবার থেকে প্রকাশ্যে ধূমপান করলেই গুনতে হবে জরিমানা। শিশুদের তামাকের প্রভাব থেকে সম্পূর্ণভাবে রক্ষা করতেই এক নতুন আইন জারি করছে সরকার। তবে ভারতে নয়, ধূমপানের বিরুদ্ধে এবার এই কড়া পদক্ষেপ নিতে চলেছে ইউরোপের অন্যতম সুন্দর দেশ ফ্রান্স (France)।

ফ্রান্সে এবার থেকে প্রকাশ্যে ধূমপান করলে গুনতে হতে পারে কড়া জরিমানা। আগামী ১ জুলাই থেকে সেদেশে কার্যকর হতে চলেছে এক নতুন আইন, যার আওতায় প্রকাশ্যে ধূমপান করলে ১৩৫ ইউরো, অর্থাৎ প্রায় ১৩ হাজার টাকা জরিমানা দিতে হবে ধূমপায়ীদের। ফ্রান্সের স্বাস্থ্য ও পরিবার পরিকল্পনা মন্ত্রী ক্যাথরিন ভোট্রিন বৃহস্পতিবার এই ঘোষণা করেন। তিনি স্পষ্ট জানিয়ে দিয়েছেন—“যেখানে শিশুদের মুক্তভাবে শ্বাস নেওয়ার অধিকার আছে, সেখানে ধূমপানের স্বাধীনতা শেষ হওয়া উচিত।”

আরও পড়ুন: শুল্কনীতি নিয়ে স্বস্তিতে ট্রাম্প প্রশাসন, জানুন বড় আপডেট

ফ্রান্সের ধূমপানবিরোধী নতুন এই আইনে বলা হয়েছে, যেসব জায়গায় শিশুদের যাতায়াত থাকে—যেমন পার্ক, বাসস্টপ, স্কুলের আশপাশ, খেলার মাঠ, খোলা প্রাঙ্গণ এবং সমুদ্র সৈকত-এইসব স্থানে ধূমপান সম্পূর্ণভাবে নিষিদ্ধ করা হচ্ছে। তবে নির্দিষ্ট কিছু জায়গা যেমন ক্যাফের ছাদ বা বিশেষ ধূমপান অঞ্চল এই নিষেধাজ্ঞার বাইরে থাকবে। অন্যদিকে এই ইলেকট্রনিক সিগারেট বা ভ্যাপ ব্যবহারকারীরা আপাতত এই আইনের আওতাই পড়ছেন না। তবে ভবিষ্যতে এক্ষেত্রেও কড়াকড়ি নিয়ম লাগু করা পারে বলে ইঙ্গিত দিয়েছে প্রশাসন।

সরকারের এই উদ্যোগকে দু’হাত তুলে সমর্থন জানিয়েছেন ফ্রান্সের সাধারণ নাগরিকরাও। সম্প্রতি একটি জনমত সমীক্ষায় দেখা গিয়েছে, প্রায় ৬২ শতাংশ ফরাসি নাগরিক প্রকাশ্যে ধূমপান নিষিদ্ধ করার পক্ষে মত দিয়েছেন। কারণ বর্তমানে ফ্রান্সে প্রতিবছর প্রায় ৭৫,০০০ মানুষ তামাকজাত দ্রব্যের কারণে প্রাণ হারান।